‘แกรนด์’ปรับหนี้-พลิกกำไร
ไตรมาส3รับเละ751ล้านบาท ยอดเข้าพักขยับดันธุรกิจรร.โต
15 ธ.ค. 2554

ไตรมาส3รับเละ751ล้านบาท ยอดเข้าพักขยับดันธุรกิจรร.โต
แกรนด์ แอสเสทฯ ปรับโครงสร้างหนี้จบ พลิกกำไรกระฉูด 
นายนพดล มิ่งจินดา ประธานเจ้าหน้าที่บริหาร บริษัท แกรนด์ แอสเสท โฮเทลส์ แอนด์ พรอพเพอร์ตี้ (GRAND) เปิดเผยว่า ผลประกอบการไตรมาส 3 พลิกเป็นกำไร 751.72 ล้านบาท กำไรต่อหุ้น 0.60 บาท ดีขึ้นมาก 600% จากช่วงเดียวกันปีก่อนที่ขาดทุน 150 ล้านบาท ส่งผลให้งวด 9 เดือนกำไร 539.32 ล้านบาท เทียบช่วงเดียวกันปีก่อนซึ่งขาดทุน 430.37 ล้านบาท 
ปัจจัยสำคัญเป็นผลจากกำไรจากการปรับโครงสร้างหนี้ ซึ่งได้รับการปลดหนี้เงินต้น 964 ล้านบาท จากเจ้าหนี้ต่างประเทศรายหนึ่ง หลังจากได้ชำระหนี้ 1,000 ล้านบาท ซึ่งเป็นเงินที่ได้จากการออกหุ้นเพิ่มทุนขายเฉพาะเจาะจง 
“ผลดำเนินงานตามปกติเฉพาะกิจการยังขาดทุน 76 ล้านบาท ดีขึ้น 15.5 ล้านบาท จากปีก่อนที่ขาดทุน 91.7 ล้านบาท เป็นผลจากอัตราการเข้าพักของต่างชาติในธุรกิจโรงแรม (เวสทิน แกรนด์ สุขุมวิท) ของกลุ่มบริษัทสูงขึ้น โดยรายได้โรงแรมมีจำนวน 194.6 ล้านบาท เพิ่มขึ้น 37.7 ล้านบาท หรือ 24% ส่วนรายได้อสังหาริมทรัพย์ ไม่มีการรับรู้รายได้หรือการโอนกรรมสิทธิ์ห้องชุดใดๆ” นายนพดล กล่าว
แหล่งข่าวจากกรรมการ GRAND เปิดเผยว่า ผลประกอบการจากการดำเนินงานปี 2555 จะดีขึ้นจากภาระหนี้ที่ลดลง ทำให้การขยับลงทุนไม่มีอุปสรรค และ 2 โครงการ บนถนนสุขุมวิทเริ่มสร้างรายได้ 
ข่าวดังกล่าวส่งผลให้หุ้น GRAND ปรับตัวขึ้นทะลุ 2 บาท ก่อนอ่อนตัวลงปิด 1.61 บาท เพิ่มขึ้น 0.01 บาท ซื้อขายหนาแน่น 242.8 ล้านบาท 
ด้านบริษัท ทริสเรทติ้ง ประกาศเครดิตหุ้นกู้ไม่มีประกันวงเงิน 1,300 ล้านบาท ของบริษัท ควอลิตี้ เฮ้าส์ (QH) ที่ระดับ A- และคงอันดับเครดิตองค์กรและหุ้นกู้ไม่มีประกันชุดปัจจุบันที่ระดับ A- แนวโน้ม “Negative” หรือ “ลบ” เช่นกัน 
อันดับเครดิตสะท้อนผลงานที่ยาวนานในธุรกิจบ้านจัดสรรราคาปานกลางสูง และรายได้สมํ่าเสมอจากเซอร์วิสอพาร์ตเมนต์และอาคารสำนักงาน แต่จุดแข็งนี้ถูกลดทอนบางส่วนจากธุรกิจที่เป็นวงจรขึ้นลง แนวโน้มราคาวัสดุก่อสร้างและค่าจ้าง รวมทั้งมีอัตราส่วนเงินกู้ค่อนข้างสูงเทียบผู้ประกอบการอื่น 
นอกจากนี้ ยังเผชิญความท้าทายที่อยู่อาศัยเหลือขายที่เกินความต้องการซื้อ การเปลี่ยนแปลงของพฤติกรรมผู้บริโภคที่ไม่แน่นอน รวมทั้งค่าใช้จ่ายที่เกี่ยวเนื่องกับสถานการณ์น้ำท่วม 
ทริสเรทติ้งคาดผลประกอบการ QH จะฟื้นตัวช้ากว่าผู้ประกอบการรายอื่นที่ได้รับผลกระทบน้อยกว่า โดยอัตรากำไรขั้นต้นและความสามารถในการชำระหนี้ของ QH จะได้รับแรงกดดันต่อไปอีกระยะหนึ่ง